Α4-0098/95

Σύσταση του Ευρωπαϊκού Κοινοβουλίου προς το Συμβούλιο σχετικά με τα αποτελέσματα του Συμφώνου Σταθερότητας στην Ευρώπη και τη συνέχεια που θα πρέπει να δοθεί

Το Ευρωπαϊκό Κοινοβούλιο,

- έχοντας υπόψη το άρθρο 92 του Κανονισμού του,

- έχοντας υπόψη το άρθρο Ι.7 δεύτερο εδάφιο της Συνθήκης για την Ευρωπαϊκή Ένωση,

- έχοντας υπόψη την απόφαση 93/728/ΚΕΠΠΑ του Συμβουλίου της 20ής Δεκεμβρίου 1993 για την κοινή δράση, που αποφασίστηκε από το Συμβούλιο βάσει του άρθρου Ι.3 της Συνθήκης για την Ευρωπαϊκή Ένωση, σχετικά με την εναρκτήρια Διάσκεψη του Συμφώνου Σταθερότητας ((ΕΕ L 339 της 31.12.1993, σελ. 1)),

- έχοντας υπόψη τη σύστασή του της 22ας Απριλίου 1993 σχετικά με την κοινή δράση για το Σύμφωνο Σταθερότητας στην Ευρώπη ((ΕΕ C 128 της 09.05.1994, σελ. 418)),

- έχοντας υπόψη τα κείμενα που εγκρίθηκαν από τα κράτη που συμμετείχαν στην εναρκτήρια Διάσκεψη του Συμφώνου Σταθερότητας στην Ευρώπη (26-27 Μαΐου 1994),

- έχοντας υπόψη την απόφαση 94/367/ΚΕΠΠΑ του Συμβουλίου της 14ης Ιουνίου 1994 σχετικά με την προώθηση της προαναφερθείσας κοινής δράσης ((ΕΕ L 165 της 1.07.1994, σελ. 2)),

- έχοντας υπόψη τη δήλωση της προεδρίας του Συμβουλίου της 14ης Μαρτίου 1995 σχετικά με το Σύμφωνο Σταθερότητας,

- έχοντας υπόψη το ίδιο το Σύμφωνο Σταθερότητας, που εγκρίθηκε στην τελική Διάσκεψη στις 20 και 21 Μαρτίου 1995 στο Παρίσι,

- έχοντας υπόψη την πρόταση σύστασης της Επιτροπής Εξωτερικών Υποθέσεων, Ασφάλειας και Αμυντικής Πολιτικής (Α4-0098/95)

Α. υπενθυμίζοντας τη γαλλική πρωτοβουλία τον Απρίλιο του 1993, η οποία οδήγησε στο Σύμφωνο Σταθερότητας στην Ευρώπη,

Β. υπενθυμίζοντας ότι στόχος του Συμφώνου Σταθερότητας είναι να εξασφαλίσει την παγίωση των συνόρων και τον σεβασμό των δικαιωμάτων των μειονοτήτων στην Ευρώπη, αρχής γενομένης από τα κράτη της Κεντρικής και Ανατολικής Ευρώπης και τα κράτη της Βαλτικής, τα οποία προσανατολίζονται να αποτελέσουν, αργά ή γρήγορα, τμήμα της Ευρωπαϊκής Ένωσης,

Γ. υπενθυμίζοντας ότι η διαδικασία του Συμφώνου Σταθερότητας στην Ευρώπη θεωρήθηκε ως άσκηση προληπτικής διπλωματίας που θα καταστήσει δυνατή την επίλυση των προβλημάτων που έχουν σχέση με τα σύνορα και τις μειονότητες στην Κεντρική και Ανατολική Ευρώπη, καθώς και στην περιοχή της Βαλτικής, και ότι τούτο αποτελεί απαραίτητη προϋπόθεση για την προσχώρηση των ενδιαφερομένων χωρών στην Ευρωπαϊκή Ένωση,

Δ. κρίνοντας, υπ' αυτήν την προοπτική, ότι ο επιζητούμενος στόχος έχει επιτευχθεί εν μέρει και ότι θα πρέπει, ως εκ τούτου, τα κράτη που δεν έχουν κατορθώσει έως σήμερα να συνάψουν συμφωνίες και διευθετήσεις καλής γειτονίας και συνεργασίας να συνεχίσουν τις προσπάθειές τους για τον σκοπό αυτό, όπως είναι η περίπτωση της Ουγγαρίας και της Ρουμανίας, και τα κράτη που πέτυχαν τον σκοπό αυτό, να μεριμνήσουν για την εξάλειψη των διαφορών ως προς την ερμηνεία των συμφωνιών αυτών, όπως είναι η περίπτωση της ουγγρο-σλοβακικής συμφωνίας, προκειμένου να εξασφαλισθεί πλήρως η σταθερότητα στην Ευρώπη,

Ε. τονίζοντας την ευθύνη που βαρύνει πλέον τον ΟΑΣΕ, δεδομένου ότι είναι ο θεματοφύλακας του Συμφώνου Σταθερότητας στην Ευρώπη και έχει αναλάβει να παρακολουθεί την εξέλιξή του,

ΣΤ. υπενθυμίζοντας, τέλος, ότι το Σύμφωνο Σταθερότητας στη σύλληψή του νοείτο ως διαδικασία ταυτόχρονα γεωγραφικά ανοικτή και εξελικτική και ότι τούτο υπενθυμίσθηκε από την Προεδρία του Συμβουλίου κατά τη διάρκεια της Τελικής Διάσκεψης του Συμφώνου Σταθερότητας στην Ευρώπη,

1. αναγνωρίζει ότι η διαδικασία του Συμφώνου Σταθερότητας στην Ευρώπη δημιούργησε μία δυναμική διαλόγου που επέτρεψε την καθιέρωση θετικού διαλόγου μεταξύ των ίδιων των ενδιαφερομένων κρατών και μεταξύ αυτών και των γειτονικών χωρών, καθώς και τη διευθέτηση ορισμένων προβλημάτων, σε σύντομο, σχετικά, χρονικό διάστημα[semigr ]

2. εκφράζει, ως εκ τούτου, μάλλον θετική άποψη όσον αφορά αυτήν την άσκηση προληπτικής διπλωματίας, μολονότι αντιλαμβάνεται τα όριά της, και προβάλλει τον ουσιαστικό ρόλο που διαδραμάτισαν για τον σκοπό αυτό οι περιφερειακές στρογγυλές τράπεζες, μηχανισμός που προβλεπόταν στο πλαίσιο της ΔΑΣΕ/ΟΑΣΕ αλλά ο οποίος δεν είχε ποτέ τεθεί σε εφαρμογή[semigr ]

3. χαιρετίζει τον σημαντικό ρόλο που διαδραμάτισε η Επιτροπή στη διαδικασία του Συμφώνου Σταθερότητας στην Ευρώπη - συνεπώς, εκτός του διακυβερνητικού πλαισίου - καθιστώντας δυνατό τον εντοπισμό σχεδίων ικανών να συμβάλουν στην υλοποίηση των στόχων του προαναφερθέντος Συμφώνου και επιλέξιμων στο πλαίσιο του προγράμματος ΡΗΑRΕ[semigr ]

4. δεσμεύει το Συμβούλιο να κάνει χρήση της επιρροής του ώστε να εξαλειφθούν οι τελευταίες διαφωνίες που δεν επέτρεψαν στο Σύμφωνο Σταθερότητας στην Ευρώπη να επιτύχει στο ακέραιο όλους τους στόχους του[semigr ] χαιρετίζει, ταυτόχρονα, την καλή θέληση που εξέφρασαν οι πρωθυπουργοί της Ουγγαρίας και της Ρουμανίας σε κοινή δήλωσή τους για τη συνέχιση των διαπραγματεύσεων με στόχο την επίτευξη διμερούς συμφωνίας, η οποία θα καταστήσει δυνατή την επίλυση των αμοιβαίων προβλημάτων μεταξύ των δύο χωρών και την ένταξη της συμφωνίας αυτής, αμέσως μετά τη σύναψή της, στο Σύμφωνο Σταθερότητας[semigr ]

5. συνιστά στο Συμβούλιο:

α) να μεριμνήσει για την παρακολούθηση του Συμφώνου Σταθερότητας στην Ευρώπη, λαμβάνοντας υπόψη τις σύμφυτες ανεπάρκειες του ΟΑΣΕ, και να κάνει χρήση, για τον σκοπό αυτό, του πολιτικού διαλόγου που προβλέπεται τόσο στις ευρωπαϊκές συμφωνίες που έχουν ήδη συναφθεί και σ' αυτές που πρόκειται να συναφθούν όσο και στις συμφωνίες εταιρικής σχέσης και συνεργασίας, δεδομένου ότι ο δομημένος διάλογος με τις χώρες της Κεντρικής και Ανατολικής Ευρώπης, καθώς και με τις χώρες της Βαλτικής και τη Σλοβενία, θα επιτρέψει επίσης την πολύπλευρη αντιμετώπιση των προβλημάτων κοινού ενδιαφέροντος,

β) να ενεργήσει στο πλαίσιο του ΟΑΣΕ για τη συνέχιση των περιφερειακών στρογγυλών τραπεζών οι οποίες απέδειξαν τη χρησιμότητά τους και επιτρέπουν τον διάλογο μεταξύ των ενδιαφερομένων κρατών μελών και των γειτονικών χωρών,

γ) να συνεχίσει τη δράση της παρακολούθησης του Συμφώνου Σταθερότητας στην Ευρώπη και στο πλαίσιο του Συμβουλίου της Ευρώπης, δεδομένων των συμβάσεων που επεξεργάστηκε ο οργανισμός αυτός στον τομέα των ανθρωπίνων δικαιωμάτων και των δικαιωμάτων των μειονοτήτων,

δ) να μελετήσει το ενδεχόμενο επέκτασης της μεθόδου του Συμφώνου Σταθερότητας, προσαρμόζοντάς το σε περιοχές που διαδραματίζουν ουσιαστικό ρόλο για την ασφάλεια και τη σταθερότητα της ευρωπαϊκής ηπείρου και, ως εκ τούτου, για την ασφάλεια της Ευρωπαϊκής Ένωσης, όπως τα Βαλκάνια και ο Καύκασος, περιοχές που βρίσκονται στη ζώνη που καλύπτει ο ΟΑΣΕ,

ε) να μελετήσει κατά πόσον η μέθοδος αυτή, ως κοινή δράση της Ευρωπαϊκής Ένωσης, μπορεί να εφαρμοσθεί στη Μεσόγειο, ούτως ώστε, μετά την Ευρωμεσογειακή Διάσκεψη που θα πραγματοποιηθεί τον Νοέμβριο του 1995 στη Βαρκελώνη, να δρομολογηθούν διαπραγματεύσεις με το σύνολο των μεσογειακών και άλλων τρίτων ενδιαφερομένων χωρών, που θα καταλήξουν στη σύναψη Συμφώνου Σταθερότητας και Ασφάλειας στη Μεσόγειο[semigr ]

6. εκφράζει τις ευχαριστίες του προς τις διαδοχικές προεδρίες του Συμβουλίου που προσκάλεσαν, στο πλαίσιο της άσκησης του δικαιώματος ενημέρωσης του Ευρωπαϊκού Κοινοβουλίου (άρθρο Ι.7 ΣΕΕ), ad hoc αντιπροσωπεία να παρακολουθήσει τις εργασίες των διασκέψεων για το Σύμφωνο Σταθερότητας στην Ευρώπη, όπως το είχε ζητήσει στην προαναφερθείσα σύστασή του της 22ας Απριλίου 1994[semigr ]

7. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, για ενημέρωση, στην Επιτροπή.